Resensie: Dahmer-gruwelreeks knaag selfs senuwees van staalDAHMER – MONSTER: THE JEFFREY DAHMER STORY ⭐⭐⭐⭐⭐⭐⭐⭐/10 Met Evan Peters en Richard Jenkins Skepper: Ryan Murphy en Ian Brennan (Slegs op Netflix) Ryan Murphy is al ŉ ou hand wanneer dit by reeksmoordenaar-reekse kom. Dink aan The Assassination of Gianni Versace om maar een te noem. Nou takel die suksesvolste vervaardiger in moderne televisie die Jeffrey Dahmer-gruwelstorie. Hoekom sal jy wil kyk na ŉ reeks waarin ŉ psigopaat 17 seuns ontvoer, vermoor en dan gruwelike goed aan hulle doen? Want almal praat daaroor. Dit is Netflix se suksesvolste reeks nóg, en jy moet kan saampraat. Goed, daar is grusame tonele, maar Dahmer gaan veral oor die invloed van die reeksmoordenaar op die Amerikaanse psige, die lotgevalle van sy slagoffers se families, en die onbekwaamheid van die polisie. Hulle het hoeveel leidrade gehad, maar dit nooit opgevolg nie. Hulle moet eintlik in die beskuldigdebank staan. Evan Peters as Jeffrey Dahmer. (Foto: IMDb) Dahmer – Monster: The Jeffrey Dahmer Story word net aanbeveel as jy sterk senuwees het, nuuskierig is oor wat werklik gebeur het en hierdie soort gruwelstorie kan hanteer. Jy is gewaarsku. Hoekom dit dan aanbeveel? Want soms is daar dinge waarvan jy moet weet om die waarskuwingsligte betyds te sien. Evan Peters is ontsenuwend briljant as die monster, maar let op al die waarskuwings. Dahmer – Monster: The Jeffrey Dahmer Story kan jou uit jou verstand skok.